हजारे ने कहा, लोकपाल बिल पास होने के बाद कांग्रेस का साथ  
लेकिन, उन्होंने कांग्रेस को चेतावनी भी दी कि अगर विधेयक शीतकालीन सत्र में पास नहीं होता तो आगामी विधानसभा चुनाव में इसके खिलाफ काम करेंगे।
हिसार लोकसभा उपचुनाव में कांग्रेस के खिलाफ प्रचार करने के बाद अन्ना हजारे ने कहा कि संप्रग सरकार अगर शीतकालीन सत्र में मजबूत लोकपाल विधेयक लेकर आती है और अन्य सुधारों पर अपने वचन का पालन करती है तो वह पूरे देश में कांग्रेस के साथ काम करेंगे।  लेकिन, उन्होंने कांग्रेस को चेतावनी भी दी कि अगर लोकपाल विधेयक शीतकालीन सत्र में पास नहीं होता तो उत्तरप्रदेश और चार अन्य राज्यों में आगामी विधानसभा चुनाव में इसके खिलाफ काम करेंगे।  मौन व्रत पर जाने से पहले दिए साक्षात्कार में गांधीवादी नेता ने कहा कि प्रधानमंत्री मनमोहन सिंह द्वारा उनको हाल में लिखे पत्र के बाद वह उत्साहित हैं कि सरकार कड़ा लोकपाल विधेयक लाएगी।